Rune Lund (EL), 2005-03-17:
Her har vi jo endnu en gang et lovforslag, hvor man ser, hvad der kan ske, når man fjerner amterne og ikke har noget at sætte i stedet for.
Vi har nogle amtsveje, som så skal fordeles ud på nogle kommuner og på staten.
Det synes vi i Enhedslisten er meget kedeligt, for vi mener for det første ikke – hvis vi starter med staten – at veje skal overføres til staten.
Det vil f.eks. give Vejdirektoratet mere råderum, mere plads at lege på, kan man sige, hvilket kan føre til flere, større og bredere veje.
Vi vil se, at når man flytter vejene fra amtet til staten, så vil vejene ikke i så høj grad – sådan som vi ser det – skulle konkurrere med andre lokale opgaver, og der kan blive et pres for at få flere veje med tilhørende mere bilisme og mere forurening.
Vi tror faktisk, at Folketinget vil komme under pres for at bruge flere penge på veje, når der bliver overført flere veje til staten.
Og flere statslige veje betyder mere økonomisk uansvarlighed, det vil styrke en motorvejsmafia, og det vil betyde, at vi nok vil se endnu flere popularitetshungrende lokalpolitikere, som gerne vil have opgraderet lige præcis deres vej fra den valgkreds, hvor de kommer fra.
Nu er der nogle, der sidder og vender tommelfingrene op nede i salen, det beviser bare, at det, jeg står og siger her, er tæt på sandheden.
Derudover har man jo ikke tænkt på – det virker i hvert fald ikke sådan – hvad der vil ske med de veje, som så bliver overført til kommunerne.
Sådan som vi ser det, kan der meget hurtigt ske det, at vejene, som kommunerne kommer til at overtage, kommer til at lide under det og kommer til at falde i kvalitet.
I forhold til, hvilke veje der så skal være statsveje, og hvilke veje der skal være kommuneveje, vil jeg endnu en gang sige, ligesom jeg gjorde i min korte bemærkning, at jeg synes, det virker lidt uigennemtænkt, hvilke veje der nu skal være statsveje, og hvilke veje der skal være kommuneveje. F.eks. nævnte jeg Roskildevej, som jo hedder Roskildevej, når man kommer fra København, men når man kommer fra Roskilde, så hedder den Københavnsvej, det var derfor, jeg nævnte Københavnsvej i min korte bemærkning, den skal så ikke opgraderes, og det samme gælder Frederikssundsvej, som heller ikke skal opgraderes, selv om det er nogle af de helt store indfaldsveje i København.
Det synes vi ærlig talt virker noget mærkværdigt, og vi synes, at man godt kunne se på, når nu man skal overføre vejene fra amterne til staten og til kommunerne, hvilke veje der så burde være statsveje.
Det sidste, jeg vil sige, er noget om trafiksikkerheden.
For det første, hvis nu vi snakker Roskildevej, som så bliver til Københavnsvej, når man kommer til Roskilde, så ved vi jo ikke, hvordan de forskellige kommuner vil behandle de her veje.
Det var sådan lidt karikeret, at fru Line Barfod tidligere sagde, at så kunne man forestille sig, at den første del blev stillevej, og at den næste del af vejen blev til four wheel drive og den slags ting.
Men det er jo bare en karikeret måde at sige på, at man ikke ved, hvad der vil ske fra den 1. januar 2007, når det hele bliver sådan mere rodet med hensyn til, hvem der skal tage sig af hvad.
Jeg håber ikke, vi får en masse sne den 1. januar 2007, for så tror jeg, det vil blive en meget kedelig oplevelse for bilisterne den morgen den 1. januar 2007.
For det andet er der trafiksikkerheden i forbindelse med kampagner, fordi ekspertisen skal overføres til kommunerne.
Sådan som vi ser det, vil det kun være de allerstørste kommuner, som vil være i stand til at løfte den opgave, og det ser vi faktisk som et meget, meget stort problem.
Så samlet set er vi bestemt ikke positive, vi er faktisk så negative, at vi vil sige, at vi ikke vil stemme for det her lovforslag.
Jeg tager udgangspunkt i det, hr. Jens Christian Lund sagde.
Han sagde nemlig noget i retning af – jeg skrev det ikke ned – at det er klart, at der vil være en masse, der synes, at lige den vej, der ligger der, hvor de har valgt at bo, eller hvor deres mormor bor, skal opgraderes eller nedgraderes, men at det er sådan noget, der egner sig til at blive diskuteret under udvalgsarbejdet.
Det er jeg fuldstændig enig i.
Det egner sig nemlig ikke til en diskussion i Folketinget.
Derfor vil jeg ikke gå de enkelte indlæg igennem.
Jo, jeg skulle måske lige sige til hr. Rune Lund, som mener, at der vil opstå vejmafiaer: Nu er vi jo lige sluppet af med en trafikmafia, så skal vi så ikke prøve, om vi kan undgå det?
Det synes jeg.
Men jeg vil koncentrere mig om en eneste ting, som flere har nævnt, og som ligger mig utrolig meget på sinde, og det er det eneste, jeg vil kommentere i dybden ud over de spørgsmål, jeg eventuelt får, og det er spørgsmålet om trafiksikkerhed.
Det har alle klogt nævnt.
Der er det altså dejligt at kunne sige, at mange kommuner allerede i dag er i gang med at forberede trafiksikkerheden i lokalområdet, og mange af dem er meget optimistiske med hensyn til det.
Nu bliver mange af kommunerne jo meget, meget større, ja, i gennemsnit bliver de jo næsten tre gange så store, når vi går fra omkring 270 til omkring 100.
Og det er min forventning, at denne udvikling vil blive forstærket meget med kommunalreformen.
Som udgangspunkt betyder kommunalreformen, at kompetencen i de kommunale forvaltninger samles på færre hænder, og det vil sige, at de får en meget, meget betydelig kraft i forhold til den, de har i dag.
Det vil betyde en styrkelse af fagligheden og muligheden for erfaringsudvikling i de enkelte kommuner og dermed et løft til det lokale trafiksikkerhedsarbejde.
Jeg kan garantere for, at regeringen vil følge udviklingen i de nye kommuner meget nøje, ikke mindst på trafikområdet.
Der vil således efter en passende indkøringsperiode, eksempelvis på 2 år, blive gennemført en grundig vurdering af det lokale trafiksikkerhedssamarbejde for at se, om det fungerer, og om det fungerer godt nok.
På samme måde vil vi i øvrigt også følge udviklingen på centrale dele af vejområdet.
Men netop på trafikområdet vil vi fokusere ekstra på det.
Jeg fuldstændig enig med alle, der har sagt, at det er meget vigtigt.
Men jeg mener, at det er meget svært at modbevise, at det skulle blive en styrkelse, at vi går fra 300 til omkring 100 vejmyndigheder.
Det må give en styrkelse af trafiksikkerheden, og det ser jeg meget gerne.